ગુજરાત સરકારના અધિકારીઓના પરફોર્મન્સનું ચેકીંગ થાય છે પરંતુ મંત્રીઓના પરફોર્મન્સનું ચેકીંગ થતું નથી. મુખ્યમંત્રી પદે નરેન્દ્ર મોદી હતા ત્યારે તેઓ કેબિનેટમાં વિભાગની માહિતી એકત્ર કરતા હતા અને વિભાગના મંત્રી, અધિકારી તેમજ વિભાગના અધિકારીઓ મોડે સુધી રોકાઇને પ્રેઝન્ટેશન બનાવતા હતા પરંતુ વિજય રૂપાણીની સરકારમાં મંત્રીઓ મારફતે આવું પ્રેઝન્ટેશન થતું નથી. વિભાગના અધિકારીઓ પાસેથી જવાબ માગવામાં આવે છે પરંતુ મંત્રીઓ પાસેથી કોઇ વસૂલાત થતી નથી. એક ઇન્ટરનલ સર્વે પ્રમાણે રાજ્યના 11 જેટલા મંત્રીઓ તેમના વિભાગની કામગીરીમાં અત્યંત નબળાં છે. સૌથી વધુ એક્ટિવ મંત્રીઓમાં ભૂપેન્દ્રસિંહ ચૂડાસમા અને પ્રદિપસિંહ જાડેજાનો ક્રમ આવે છે. નાયબ મુખ્યમંત્રી નિતીન પટેલ ઓફિસમાં બેસીને તેમના વિભાગની કામગીરીમાં 8 કલાકથી વધારે સમય આપે છે તો મુખ્યમંત્રી વિજય રૂપાણી સફર કરીને સરકાર અને પાર્ટીના મેસેજને જિલ્લા સુધી લઇ જાય છે. કેબિનેટમાં બઘી ચર્ચા થાય છે પરંતુ મંત્રીઓના પરફોર્મન્સની બાબતમાં રૂપાણી હજી એક્ટિવ બન્યા નથી. એડમિનિસ્ટ્રેશનમાં જોઇએ તો રાજ્યના ચીફ સેક્રેટરીના માથે મોટો ભાર છે.